Miestne zastupiteľstvo mestskej časti Bratislava-Petržalka

Materiál na rokovanie miestneho 
zastupiteľstva dňa 05.02.  2008

Materiál číslo:   134 /2008

K bodu: Návrh poriadku odmeňovania zamestnancov Mestskej časti Bratislava-Petržalka
           ________________________________________________________________

Predkladá:                                                         Návrh uznesenia:
Milan  Ftáčnik                                                           Miestne zastupiteľstvo mestskej časti
starosta                                                                      Bratislava- Petržalka

                                                                                   schvaľuje

                                                                                   Poriadok odmeňovania zamestnancov 
                                                                                   Mestskej časti Bratislava- Petržalka       
                                                                                   s účinnosťou od 1. marca 2008

Prerokované: 
v miestnej rade
dňa 22. 01. 2008

Spracoval:
Marián  Miškanin

Dôvodová správa

	S cieľom zosúladiť Poriadok odmeňovania s novelizovaným zákonom č. 311/2001 Z.z. Zákonník práce  v znení neskorších predpisov ako i novelizovaným zákonom č. 553/2003 Z.z. o odmeňovaní niektorých zamestnancov pri výkone práce vo verejnom záujme v znení neskorších predpisov, zákona č. 369/1900 Zb. o obecnom zriadení a v snahe zjednodušiť odmeňovanie zamestnancov, predkladáme návrh na zmenu odmeňovania zamestnancov Mestskej časti Bratislava-Petržalka vychádzajúc z prijatého uznesenia MZ č.84 zo dňa 25. 9. 2007.

        Návrh predpokladá odmeňovanie zamestnancov na základe mzdy dohodnutej v pracovnej zmluve v intenciách uvedených zákonov. Mzdu dohodne zamestnávateľ so zamestnancom v pracovnej zmluve s prihliadnutím na skutočnosti uvedené v §§ 2 a 3 tohto Poriadku odmeňovania, ktorý reflektuje prijaté zmeny v zákonoch a zmeny v organizačnej štruktúre Miestneho úradu mestskej časti Bratislava-Petržalka a predpokladáme, že prispeje k zvýšeniu motivácie v práci zamestnancov miestneho úradu a vytvoreniu ďalších predpokladov na kvalitné plnenie úloh zamestnancami.
	
         Zamestnávateľ so zamestnancom, ktorý vykonáva pracovné činnosti s prevahou duševnej práce, ďalej v pracovnej zmluve dohodne mzdu, v ktorej výške  bude zohľadnená prípadná práca nadčas, nočná práca, či práca vo sviatok,  v prípade zastupovania vedúceho zamestnanca dohodne so zamestnancom výšku príplatku za riadenie počas zastupovania a rozsah jeho povinností.

Návrh poriadku odmeňovania bol prerokovaný so Závodným výborom základnej organizácie odborového zväzu SLOVES pri Miestnom úrade Bratislava – Petržalka, a vo finančnej komisii. 

Miestne zastupiteľstvo mestskej časti Bratislava-Petržalka podľa § 11 ods. 4 písm. k) zákona Slovenskej národnej rady č. 369/1990 Zb. v znení zmien a doplnkov a podľa § 1,
ods. 4 zákona č. 553/2003 Z.z. o odmeňovaní niektorých zamestnancov pri výkone práce vo verejnom záujme a novelizovaného zákona č. 311/2001 Z.z. Zákonníka práce  v znení neskorších predpisov schvaľuje tento

Poriadok odmeňovania
zamestnancov Mestskej časti Bratislava-Petržalka

(ďalej len „poriadok odmeňovania“).

PRVÁ ČASŤ
Mzda

§ 1
Rozsah platnosti

	Tento poriadok odmeňovania upravuje odmeňovanie zamestnancov miestneho úradu Mestskej časti Bratislava-Petržalka (ďalej len „zamestnanec“).

§ 2
Zložky mzdy

1) Zamestnancovi za podmienok a v rozsahu ustanovenom týmto poriadkom odmeňovania patrí:
a)	mzda,
b)	príplatky podľa tohto poriadku odmeňovania.

2) Zamestnancovi môže byť poskytnutá odmena za podmienok ustanovených týmto poriadkom odmeňovania a Kolektívnou zmluvou zamestnancov Mestskej časti Bratislava-Petržalka (ďalej len „kolektívna zmluva“). 	

§ 3
Mzda

1) Mzdu dohodne zamestnávateľ so zamestnancom v pracovnej zmluve podľa charakteristiky šiestich stupňov náročnosti pracovných miest, s prihliadnutím na zložitosť vykonávaných prác, ktoré zamestnanec bude vykonávať, organizačnú, riadiacu náročnosť, vzdelanie a odbornú prax v zmysle § 82 ods. c) Zákonníka práce (ďalej len „ZP“).

2) Zamestnávateľ môže  v kolektívnej zmluve dohodnúť pre zamestnancov vyplatenie trinástej a štrnástej mzdy najviac do výšky jedného funkčného platu. 

3) Zamestnávateľ zaradí zamestnanca na pracovné miesto podľa miery zložitosti, zodpovednosti a namáhavosti práce, vymedzené týmito charakteristikami:

Prvý stupeň náročnosti práce, kvalifikačné predpoklady sa nevyžadujú, charakterizuje výkon jednoduchých administratívnych prác, pomocných prípravných alebo manipulačných prác.

Druhý stupeň náročnosti práce s kvalifikačnými predpokladmi stredného alebo úplného stredného vzdelania,  charakterizuje samostatné zabezpečovanie časti zverenej agendy vyžadujúce koordinovanie činností v rámci organizačného útvaru. Rutinné práce a výkon jednoduchých administratívnych, hospodárskosprávnych, ekonomických alebo technických prác podľa rámcových pokynov.

Tretí stupeň  náročnosti práce s kvalifikačnými predpokladmi úplného stredného vzdelania alebo vysokoškolského vzdelania I. stupňa, charakterizuje výkon rôznorodých odborných alebo ucelených odborných agend alebo samostatné zabezpečovanie menej zložitých agend, spojených so zvýšenou duševnou námahou s prípadnou zodpovednosťou. Práce vyžadujúce pravidelnú spoluprácu aj s inými organizačnými útvarmi v rámci zamestnávateľského subjektu so zodpovednosťou za výsledky práce s dôsledkami.

Štvrtý stupeň náročnosti práce s kvalifikačnými predpokladmi úplného stredného vzdelania alebo vysokoškolského I. alebo II. stupňa, charakterizuje odborné špecializované práce vo vymedzenej oblasti s vysokými nárokmi na myslenie a rozhodovanie o voľbe správneho postupu na základe metodických usmernení, práce vyžadujúce si odborné konzultácie pri riešení problémov a spoluprácu s viacerými subjektmi mimo vlastného zamestnávateľa. Samostatné zabezpečovanie zložitých úloh a odborných agend alebo vykonávanie čiastkových tvorivých činností s väzbami a súvislosťami presahujúcimi rámec daného odboru činnosti spojené so zvýšenou psychickou záťažou.

Piaty stupeň náročnosti práce s kvalifikačnými predpokladmi vysokoškolského vzdelania I. stupňa, II. stupňa  alebo úplného stredného vzdelania a osobitný kvalifikačný predpoklad, ak je ustanovený osobitným predpisom, charakterizuje odborné špecializované práce s väzbami medzi rôznymi úsekmi činností s vysokými nárokmi na myslenie a analytické schopnosti, s požiadavkou na rozhodovanie o voľbe správneho postupu z mnohých možných riešení, vyžadujúce špeciálne konzultácie pri riešení zložitých problémov a spoluprácu s viacerými subjektmi mimo vlastného zamestnávateľa. Analytická a hodnotiaca činnosť vrátane systémových prác spojených so zabezpečovaním zložitých úsekov a agend. Systémová a syntetická činnosť vo vymedzenej oblasti. 

Šiesty stupeň náročnosti práce s kvalifikačnými predpokladmi vysokoškolského vzdelania II. stupňa a osobitný kvalifikačný predpoklad, ak je ustanovený osobitným predpisom, charakterizuje vysoko špecializované odborné práce alebo zložité analytické a syntetické činnosti, ktorých výsledkom sú riešenia zásadného charakteru. Koordinovanie komplexov systémov s nárokmi na mimoriadne schopnosti, najmä tvorivé, komunikačné a podobne. Riadenie, kontrola, organizácia a koordinácia práce zamestnancov so zodpovednosťou za neodstrániteľné hmotné a morálne škody so značnými nárokmi na schopnosť riešiť zložité a konfliktné situácie spojené spravidla so všeobecným ohrozením najširšej skupiny osôb.

Tabuľka minimálnych mzdových nárokov:

                          Stupeň 	Minimálny mzdový nárok
1.	10 000,- Sk
2.	14 000,- Sk
3.	19 000,- Sk
4.	23 000,- Sk
5.	27 000,- Sk
6.	30 000,- Sk.

 	Ak výkon práce vyžaduje odbornú spôsobilosť doloženú vysvedčením o vykonaní príslušnej skúšky, potom sa minimálny mzdový nárok zvýši o 10%.
		
4) Prednostovi miestneho úradu mzdu navrhuje a schvaľuje starosta. 

5) S vedúcim zamestnancom a zamestnancom, ktorý vykonáva koncepčné, systémové, tvorivé, metodické alebo obchodné činnosti, riadi, organizuje alebo koordinuje zložité procesy dohodne zamestnávateľ v pracovnej zmluve výšku mzdy v ktorej bude zohľadnená prípadná práca nadčas, najviac však v úhrne 150 hodín ročne. V týchto prípadoch zamestnancovi za prácu nadčas nepatrí mzda vrátane mzdového zvýhodnenia za prácu nadčas podľa § 6  a nemôže za túto dobu čerpať náhradné voľno. 

 
           DRUHÁ ČASŤ
Príplatky a mzdové zvýhodnenia

§ 4
Osobný príplatok 

1) Zamestnancovi na základe výsledkov práce môže starosta na návrh vedúceho oddelenia a odporúčania prednostu priznať alebo odobrať osobný príplatok, ktorý môže byť do výšky 
50 % dohodnutej mzdy.

2) Raz polročne sa  vyhodnotí plnenie úloh zamestnanca a  na základe dosiahnutých výsledkov, môže byť prehodnotená výška priznaného osobného príplatku starostom na návrh vedúceho oddelenia a odporúčania prednostu.

                                                                               § 5
Príplatok za zastupovanie

1) Vedúceho zamestnanca zastupuje v jeho neprítomnosti určený zástupca vo vymedzenom   rozsahu práv, povinností a zodpovedností, bez nároku na príplatok za  zastupovanie, ktorý má zohľadnený v jeho mzde. 

2) Zamestnancovi, ktorý zastupuje vedúceho zamestnanca v celom rozsahu činností nepretržite dlhšie ako štyri týždne a pre ktorého zastupovanie nie je súčasťou jeho pracovných povinností vyplývajúcich z pracovnej zmluvy, patrí od prvého dňa zastupovania príplatok za zastupovanie v sume rozdielu medzi mzdou zastupujúceho a  zastupovaného.

3) V prípade zastupovania iného ako vedúceho zamestnanca za uvedených podmienok, môže na návrh vedúceho oddelenia a odporúčania prednostu starosta priznať zastupujúcemu zamestnancovi príplatok za zastupovanie od 1 000,- Sk do 3 000,- Sk/mesiac.

§ 6
Mzdové zvýhodnenie za prácu nadčas

1) Za prácu nadčas patrí zamestnancovi dosiahnutá mzda a mzdové zvýhodnenie najmenej 25% jeho priemerného zárobku.  

2) V zmysle §121 ZP, ods. 1, ak tento poriadok odmeňovania neustanovuje inak, v prípade, že sa zamestnávateľ so zamestnancom dohodne na čerpaní náhradného voľna za prácu nadčas, patrí zamestnancovi za hodinu práce nadčas hodina náhradného voľna, v tomto prípade mu  mzdové zvýhodnenie nepatrí.

§ 7
Náhrada mzdy za sviatok

1) Za prácu vo sviatok v zmysle § 122 ZP patrí zamestnancovi dosiahnutá  mzda a mzdové zvýhodnenie najmenej 50 % jeho priemerného zárobku. Mzdové zvýhodnenie patrí aj za prácu vykonávanú vo sviatok, ktorý pripadne na deň nepretržitého odpočinku zamestnanca v týždni. 

2) Ak sa zamestnávateľ so zamestnancom dohodne na čerpaní náhradného voľna za prácu vo sviatok, patrí zamestnancovi za hodinu práce vo sviatok hodina náhradného voľna. V tom prípade mu mzdové zvýhodnenie nepatrí.

§ 8
Mzdové zvýhodnenie za nočnú prácu

1) Zamestnancovi patrí za nočnú prácu v zmysle § 123 ZP popri dosiahnutej mzde za každú hodinu nočnej práce mzdové zvýhodnenie najmenej 20% minimálneho mzdového nároku ustanoveného v § 120 ods. 4 v  Sk za hodinu pre prvý stupeň. 

2) Ak sa zamestnávateľ so zamestnancom dohodne na čerpaní náhradného voľna za nočnú prácu, patrí zamestnancovi za hodinu práce v noci hodina náhradného voľna. V takomto prípade mu mzdové zvýhodnenie za nočnú prácu nepatrí.

3) S vedúcim zamestnancom možno v pracovnej zmluve dohodnúť mzdu už s prihliadnutím na prípadnú nočnú prácu. Mzdové zvýhodnenie v takom prípade vedúcemu zamestnancovi nepatrí.

§ 9

Percento príplatkov a mzdového zvýhodnenia podľa §§ 4 až 8 sa  môže dohodnúť v kolektívnej zmluve.  

TRETIA ČASŤ
Odmena a priemerný zárobok

§ 10
Odmena

1) Zamestnávateľ vyčlení na príslušný kalendárny rok na štvrťročné odmeny zamestnancom najmenej 15 % z celkového objemu mzdových prostriedkov.  

2) Zamestnancovi možno poskytnúť odmenu za:
a)	kvalitné vykonávanie pracovných činností,
b)	vykonanie práce presahujúcej rámec pracovných činností vyplývajúcich z dohodnutého druhu práce,
c)	splnenie mimoriadnej pracovnej úlohy alebo osobitne významnej pracovnej úlohy, alebo vopred určenej cieľovej pracovnej úlohy, prípadne jej ucelenej etapy, 
d)	pracovné zásluhy pri dosiahnutí 50 rokov veku až do výšky dohodnutej mzdy,
e)	poskytovanie osobnej pomoci pri zdolávaní požiaru, alebo mimoriadnej udalosti, pri likvidácií a odstraňovaní ich následkov, pri ktorých môže dôjsť k ohrozeniu života, zdravia alebo majetku. 

3) Návrh na poskytnutie odmeny zamestnancovi podľa ods. 2 vrátane jej výšky písomne odôvodní príslušný vedúci zamestnanec.

4)  Bližšie podmienky poskytovania odmien zamestnancom upravuje kolektívna zmluva.

§ 11
Priemerný zárobok na pracovnoprávne účely

	Priemerný zárobok na pracovnoprávne účely sa zisťuje podľa § 134 ZP. 

ŠTVRTÁ ČASŤ

§ 12
Ochrana osobných údajov

	Zamestnávateľ je povinný zabezpečiť ochranu údajov o mzde, o náležitostiach s ňou súvisiacich a iných peňažných náležitostiach zamestnanca. Tieto údaje môže zamestnávateľ zverejniť len s predchádzajúcim písomným súhlasom zamestnanca alebo ak to ustanoví osobitný predpis.

PIATA ČASŤ 
Spoločné a prechodné ustanovenia

§ 13

1) Mzda sa každoročne valorizuje v zmysle podmienok dohodnutých v Kolektívnej zmluve. 

2) Valorizácia miezd sa vykoná každoročne k 1. januáru.

§ 14

1) Mzda sa poskytuje zamestnancovi za prácu vykonanú v rozsahu ustanoveného pracovného času alebo v pomernej sume zodpovedajúcej odpracovanému času.

2) Hodinová sadzba pre pracovný čas 37 a ½ hodiny týždenne je 1/163. 

3) Ak zamestnávateľ so zamestnancom dohodne zmenu pracovnej náplne, môže s ním dohodnúť aj zmenu zmluvnej mzdy.

4) Zmluvný plat dohodnutý pred účinnosťou tohto Poriadku odmeňovania sa považuje za mzdu podľa tohto Poriadku odmeňovania.

Účinnosť

§ 15

	Tento poriadok odmeňovania nadobúda účinnosť dňom 1.marca 2008.

V Bratislave dňa    ..............

					
		   ......................................
									 Milan Ftáčnik
									    starosta